DuckTales (2017 წლის ტელესერიალი)

DuckTales — Disney Television Animation-ის 2017 წლის ამერიკული ანიმაციური ტელესერიალი, ამავე სახელწოდების 80-იანი წლების სერიალის გაგრძელება. მისი წარმოების შესახებ ცნობილი გახდა 2015 წლის 25 თებერვალს. პრემიერა გაიმართება 2017 წელს, არხზე Disney XD. პირველ სეზონში ნაჩვენები იქნება 21 ნახევარსაათიანი და ორი საათიანი სპეციალური ეპიზოდი. 2017 წლის 2 მარტს უკვე ცნობილი იყო, რომ მომზადდებოდა მეორე სეზონიც. სერიალის პრემიერა გაიმართა 2017 წლის 12 აგვისტოს, სპეციალური ერთსაათიანი ეპიზოდით Woo-oo!, რასაც 2017 წლის 23 სექტემბერს მოჰყვება ორი ახალი ეპიზოდი.

სიუჟეტი

მას შემდეგ, რაც ყველას ათი წლით განერიდა და არავის ესაუბრებოდა, სკრუჯი კვლავ ხვდება დონალდ დაკს და მის სამ ძმიშვილს - ჰიუის, დიუის და ლუის, როდესაც ისინი საცხოვრებლად გადადიან მაკდაკის მამულში. სკრუჯს უბრუნდება მოგზაურობების სურვილი, რის შემდეგაც ისინი მიემგზავრებიან სხვადასხვა განძის საძიებელ ექსპედიციაში, ხოლო ძმიშვილები და მათი ახალი მეგობარი უები ცდილობენ, დაადგინონ, თუ რატომ გაუქრა სკრუჯს მოგზაურობის და ახალი აღმოჩენების ინტერესი.

წარმოება

მეტ იანგბერგი და ფრანსისკო ანგონესი ორიგინალურ სერიალს უყურებდნენ ბავშვობისას და ყოველთვის სურდათ ახალი თაობისთვის მისი განახლება. იანგბერგი: „იმედია, რომ 30 წლის შემდეგ, ბავშვები ნახავენ ჩვენს სერიალს და შექმნიან მის ახალ ვერსიას, ვინაიდან მოეწონებათ ჩვენი ნამუშევარი.“

2015 წლის მაისში ტერი მაკგორვერნმა, ლანჩპედის ორიგინალურმა გამხმოვანებელმა, ინტერვიუში ახსენა, რომ ორიგინალური სერიალის სრული შემადგენლობა ვერ დაბრუნდებოდა. სერიალის მსახიობთა გუნდი ნაჩვენები იქნა 2016 წლის დეკემბერში, როდესაც გამოქვეყნდა მათ მიერ შესრულებული ორიგინალური სიმღერის ახალი აკაპელა ვერსია. 
მაისში ცნობილი გახდა, რომ ფენტონ კრეკშელს / გიზმოიხვს გაახმოვანებდა ლინ-მანუელ მირანდა. პერსონაჟს ლათინოამერიკული წარმოშობა მიანიჭეს ლინ-მანუელის გამო და იმ მიზეზით, რომ მირანდას სურდა მეტი ლათინური წარმოშობის სუპერგმირების არსებობა. ივნისში ცნობილიო გახდა, რომ დონალდ დაკს გაახმოვანებდა ტონი ანსელმო. San Diego Comic Con-ის ფარგლებში გამოაცხადეს, რომ სერიალში შავფრთა იხვიც გამოჩნდებოდა.

სერიალის მხატვრული მხარე ძირითადად შთაგონებულია კარლ ბარკსის „ძია სკრუჯის“ კომიქსების სტილით, ისევე, როგორც მისი ნახატებით. თემატური სიმღერა, რომელიც მარკ მიულერმა 2017 წლის სერიალისთვის დაწერა, 2017 წლის ვერსიისთვის ხელახლა ჩაიწერა. მისი არანჟირების ავტორები არიან მაიკლ სმითენდი და ტიჯეი სტეფორდი, ხოლო ვოკალს ასრულებს ფელიშა ბარტონი.

გახმოვანება

ტელესერიალის ძირითადი პერსონაჟები არიან:

დევიდ ტენანტი – სკრუჯ მაკდაკი
დენი პუდი – ჰიუი
ბენ შვარცი – დიუი
ბობი მოინიჰენი – ლუი
კეიტ მიკუჩი – უები ვანდერკუაკი
ბეკ ბენეტი – ლანჩპედ მაკკუაკი
ტოკს ოლაგუნდოიე – მისის ბიკლი
ტონი ანსელმო – დონალდ დაკი

ეპიზოდები

გამოშვება

სერიალის 44 წუთიანი პილოტი „Woo-oo!“ ეთერში გავიდა 12 აგვისტოს და შემდეგი 24 საათის განმავლობაში მეორდებოდა. ორი დღის შემდეგ, 14 აგვისტოს, იგი YouTube-ზე განთავსდა. 2017 წლის 17 სექტემბერს პილოტი Disney Channel-მაც აჩვენა. სერიალის ოფიციალური პრემიერა გაიმართა 23 სექტემბერს და დაემთხვა ორიგინალური სერიალის 30 წლიან იუბილეს.

კანადაში პილოტი გამოვიდა Disney XD-ზე, 12 აგვისტოს, ხოლო სერიალის სრული ჩვენება 23 სექტემბერს დაიწყო. ავსტრალიასა და ახალ ზელანდიაში ჩვენება 2017 წლის 13 ოქტომბერს, Disney Channel-ზე დაიწყო. გაერთიანებულ სამეფოსა და ირლანდაში პილოტი გამოვიდა Disney Channel-ზე, 4 ნოემბერს, ხოლო სერიალის დებიუტი გაიმართება 2018 წლის დასაწყისში.

მარკეტინგი

2017 წლის 10 მარტს Disney Channel-ზე, სერიალის „Tangled: Before Ever After“ პრემიერამდე ეთერში გავიდა „DuckTales“-ის ტრეილერი. 2017 წლის 14 ივნისს გაიმართა სერიალის სატიტულო მონაკვეთის ჩვენება, თემატური სიმღერის ახალი ვერსიით, რომელსაც ფელიშა ბარტონი ასრულებს.

გამოცემა

DVD Woo-oo! სერიალის ამ სეზონის ყველა ეპიზოდით გამოიცემა 2017 წლის 12 დეკემბერს.

კრიტიკოსების შეფასება
Rotten Tomatoes-ზე სერიალს აქვს 100%-იანი რეიტინგი.https://www.rottentomatoes.com/tv/ducktales/ კრის ჰეინერი, IGN-იდან, სერიალის საპილოტო ეპიზოდს ანიჭებს 10-დან 8.5 ქულას. მისი თქმით, „შესაძლოა, გადატვირთვის სამიზნე აუდიტორია უფრო ახალგაზრდაა, მაგრამ, გული და თავგადასავლების სული უდავოდ ორიგინალური სერიალიდანაა აღებული.“http://www.ign.com/articles/2017/08/09/ducktales-season-1-premiere-woo-oo-review

კომიქსი

IDW Publishing ჯო კარამანიასთან (სცენარი) ერთად ამჟამად გამოსცემს დაკავშირებული კომიქსების სერიას. #0 ნომერი გამოიცა 2017 წლის 19 ივლისს, ხოლო #1 – 27 სექტემბერს.

შენიშვნები

რესურსები ინტერნეტში



სქოლიო

კატეგორია:2010-იანი წლების ამერიკული ანიმაციური ტელესერიალები
კატეგორია:Disney XD-ის ტელესერიალები
კატეგორია:DuckTales